<classify> WAZIRI wa Madini, Dotto Biteko amemngoa kazini aliyekuwa Ofisa Mfawidhi Mkazi wa Madini mkoani wa Arusha, Robert Erick kwa kushindwa kusimamia ipasavyo majukumu yake ya kazi, ikiwemo kuwaachia wafanyabiashara wakubwa wa madini Mkoani Arusha, kufanya biashara ofi sini kwao na kuwa na madini majumbani kinyume cha sheria.Biteko alisema hayo jana katika mkutano wa hadhara wa wafanyabishara wakubwa na wadogo wa madini mara baada ya kufika ghafla Jijini Arusha. Alitembelea soko lililopo eneo la Uzunguni na kukuta ofisi kumi tu zikiwa wazi bila kufanya biashara wakati soko hilo lina ofisi za wafanyabiashara wakubwa 40. Ilielezwa kuwa kwa zaidi ya miezi minne wafanyabiashara hao hawajahamia katika ofisi hizo.Alisema jukumu la kufanya biashara ndani ya soko hilo na kuchukua hatua kwa wafanyabiashara wenye madini majumbani ni la ofisa huyo, lakini kwamba kazi hiyo kwa sasa inafanywa na waziri.Alisema hali hiyo haikubaliki na wakati wa kulindana umepitwa na wakati, hasa kwa serikali hii iliyopo madarakani. Waziri huyo alisema biashara ya madini ya tanzanite mkoani Arusha, imeshuka kwa asilimia kubwa na wanaofanya biashara hiyo kushuka wapo lakini hawachukuliwi hatua. Alisisitiza kuwa hali hiyo haitavumiliwa. Kila mtu awajibike katika nafasi yake.Kutokana na hali hiyo, alimwagiza papo hapo Katibu Mkuu wa Wizara ya Madini, Profesa Simon Msangila kumwondoa kazini ofisa huyo Mkoani Arusha, kwani hatoshi katika utendaji kazi wa kila siku na kujaza nafasi hiyo haraka iwezekanavyo. Biteko alisema haoni sababu za msingi za wafanyabiashara wakubwa wa madini Mkoani Arusha, kushindwa kufanya biashara katika soko la madini lililotengwa na serikali.Badala yake, alisema wafanyabiashara hao wamekuwa wakifanya biashara katika ofisi zao. Aliwaambia wafanyabiashara wakubwa na wadogo wa madini kuwa hahitaji kupigiwa makofi, kwani yeye anasimamia kanuni na Sheria Namba 21 ya Madini, inayosema kuwa kila mfanyabiashara wa madini, awe mdogo ama mkubwa, anapaswa kufanya biashara ndani ya soko lililotengwa na serikali, sio vinginevyo.Alisema Wafanyabiashara wakubwa waliomba muda wa mwezi mmoja, kufanya biashara ndani ya soko hilo na wizara iliongeza muda huo waliohitaji, lakini hadi sasa ni zaidi ya miezi minne hakuna mfanyabiashara mkubwa anayefanya bishara katika soko hilo. Badala yake, wanafanya biashara katika ofisi zao na wanamiliki kilo nyingi za madini kinyume cha utaratibu.Waziri huyo alisema anayo taarifa za uhakika kuwa wafanyabiashara wakubwa 97 wana ofisi za madini Arusha na Jiji la Nairobi, Kenya na wanafanya ujanjaujanja ili wafanye biashara hiyo kwa njia haramu na kuikosesha serikali mapato. Biteko alisema kuna baadhi ya wafanyabiashara wakubwa wa Jijini Arusha, wana madini majumbani mwao na hawataki kuuuza madini hayo katika soko lililotengwa.Nataka kuanzia Novemba 18 mwaka huu siku ya Jumatatu, wafanyabiashara wa madini wakubwa kwa wadogo, kila mmoja afanye biashara ndani ya soko la madini na sio mtaani,aliagiza.Akizungumzia suala wafanyabishara wadogo wa madini, alisema ofisi yake ina idadi ya wafanyabishara wenye leseni 263, lakini wanaofanya biashara hiyo mtaani 1,300. Alisema hali hiyo inaonesha wazi kuwa zaidi ya wafanyabiashara 1,037, wanafanya biashara bila ya leseni. Kwamba ofisa madini mkoa wa Arusha anajua hilo, lakini ameshindwa kusimamia majukumu yake ya kazi.  <topic>: kitaifa 